Uhulumende weZimbabwe Ubhekana Lendleko Enkulu Ngenxa yeDomestic Violence
Lindleko iba khona ngokunakekela abesifazana abayabe bedlwanguliwe, abazithwala ngenxa yalokhu, abalimala ngokutshaywa kanye labacina bengasaphili kuhle engqondweni ngenxa yodlakela.
BULAWAYO — Inhlanganiso ezisebenzelana labesifazana sezikhuthazwe ukuthi zikhulumisane lozulu kanye lohulumende ngendleko kwezempilakahle ilizwe elibhekana layo minyaka yonke ngenxa yokungahlalisani kuhle ezindlini kanye lodlakela kwabesifazana lapho kunanzwa umkhankaso we 16 Days of Activism onanzwa ngalinyanga. Imali ehlelwa lapho kusenziwa uluhlu lokusetshenziswa kwemali, i-budget enikwa ugatsha lwezempilakahle ibhekana lomlandu wokunakekela inengi labesifazana abayabe bedlwanguliwe, labo abayabe bezithwele ngenxa yalesisehlakalo, abalimala ngenxa yokutshaywa kanye lalabo abazithola bengasaphili kuhle engqondweni ngenxa yodlakela. Kumaviki aphelileyo, ugatsha lwezempilakahle luvele luphethe inqgamu ngasebukhalini bayo ngenxa yokukhalalwa komsebenzi ngodokotela ngenxa yeholo elincane abalitholayo, osokwenze kwabanzima ukuthi abagulayo bathole usizo lokwelatshwa. Ngaphandle kwendleko kwezempilakahle ngenxa yodlakela, ilizwe lilahlekelwa njalo ngamaqubaquba ezimali emapholiseni akhangela indaba zodlakela kanye lemithethwandaba ethetha amacala la. Olunye njalo uhlupho olubhekana lelizwe ngenxa yodlakela yisikhathi sokusebenza esilahleka ngenxa yabantu abaqeda isikhathi belimele kumbe benakekela labo abayabe belinyazwe kudlakela lwezindlini. Phezu kwakho konke lokhu, udlakela ezindlini, ikakhulu kwabesifazana soluvezwe njengesinye isizatho esenza abesifazana ikakhulu abendileyo baqhubeke bethelelwa igcikwane lengculaza. UNkosikazi Marjory Jamela, osebenza labesifazana uthi kujwayelekile ukuthi nxa kukhulunywa ngodlakela kucatshangwe ukuthi ludaba lwabomama, kodwa ilizwe lihlezi libhadalela udubo lolu kundleko zempilakahle. Uthi indleko ebakhona ekuphatheni umkhuhlane wengculaza lingehla nxa kungaqedwa udlakela kwabesifazana ngoba lokhu kuhamba ndawonye. UNkosikazi Tsepiso Nkomo, ongumongikazi, uthi inengi imali esebenza ekwelapheni abesifazana abaza beqamukile, begula emzimbeni lasengqondweni ngenxa yodlakela. Uthi lindleko igoqela esebenza kumantombazana azithwalayo acine ekhupha izisu okungekho emthethweni ngemva kokudlwangulwa aze ezibhedlela sokusele udokoza nje okudinga imali enengi ukuthi elatshwe. UMnumzana Japhet Mloyi, oyisakhamuzi, uthi nxa kuqhubeka kukhulunywa ngodaba lodlakela ezindlini njengodubo lwabomama kuzabanzima ukuthi kuthathwe amanyathelo akhanyayo ukulwisana lalimvukuzane kodwa kudingeka ukuthi uhulumende akhangele udlakela njengodaba olulendleko ezinengi kakhulu ezikhama uhulumende ovele engelamali. Uthi kuqakathekile ukuthi abesifazana banikwe amathuba azabancedisa ukuthi bazimele bathathe izinqumo ngempilo zabo. Esinye njalo isakhamuzi, uMnumzana Sipho Ngwenya, uthi ezikhathini ezinengi ukusetshenziswa kwemikhuba kanye lamasiko akudala kuthwalisa nzima abesifazana. Uthi inengi labesifazana elizithola libhekane lodlakela ngeliswelayo okutsho ukuthi lalapho selisiya ezibhedlela kuba ngumthwalo kahulumende. I-16 Days of Activism yasungulwa ngomnyaka ka 1991 ukukhankasela ukuqeda udlakela ezindlini lezimulini. Umkhankaso lo uyaqala mhlaka 25 Lwezi okulilanga lokunanza ukuqeda udlakela kwabesifazana, i-International Day Against Violence Against Women usiyaphela mhlaka 10 December okulilanga lokunanza amalungelo oluntu - i International Human Rights Day. Amalanga la ajonge ukukhombisa ukuthi kulilungelo lowesifazana ukuphila impilo engela dlakela njalo kuyingxenye yamalungelo oluntu.